1.5.2-Mavzu: Maktabgacha ta’lim tashkilotlarida sog‘lom ovqatlantirishning ahamiyati.
Reja:
1. Bolalarni sog‘lom ovqatlantirishning ahamiyati
2. Maktabgacha ta’lim tashkilotlarida sog‘lom ovqatlantirishni tartibga soluvchi asosiy me’yoriy-huquqiy hujjatlar
3. Maktabgacha ta’lim tashkilotlarida bolalarni sog‘lom ovqatlantirishni tashkil etish

Maktabgacha ta’lim tashkilotlarida bolalarning jismoniy, ruhiy va aqliy rivojlanishi bevosita ularning to‘g‘ri va muvozanatli ovqatlanishiga bog‘liq. Sog‘lom ovqat bolalar immun tizimini mustahkamlaydi, aqliy faoliyatini faollashtiradi, harakatchanlikni ta’minlaydi va turli kasalliklarning oldini oladi. Shu boisdan, maktabgacha ta’lim muassasalarida sog‘lom ovqatlantirishni tashkil etish davlat siyosatining muhim yo‘nalishlaridan biridir.
Maktabgacha ta’lim tashkilotlarida sog‘lom ovqatlantirishni tashkil etishning maqsadi tarbiyalanuvchilarning sog‘lom va barkamol o‘sishini ta’minlash, oshxonalarda sifatli taomlar tayyorlash, taomlarni iste’mol qilish uchun gigiyenik talablarga muvofiq sharoitlar yaratish hisoblanadi.
Quyidagilar maktabgacha ta’lim tashkilotlarida sog‘lom ovqatlantirishni tashkil etishning asosiy vazifalari hisoblanadi: 
tarbiyalanuvchilarning belgilangan sanitariya qoidalari, normalari va gigiyena normativlariga muvofiq holda ovqatlanishni tashkil etish; 
tarbiyalanuvchilarni sifatli oziq-ovqat mahsulotlari bilan ta’minlash;
oziq-ovqat mahsulotlari hamda taomlarning xavfsizligi va sifatini kafolatlash;
tarbiyalanuvchilarda ovqatlantirish bilan bog‘liq yuqumli kasalliklarning tarqalishiga yo‘l qo‘ymaslik;
tarbiyalanuvchilar o‘rtasida sog‘lom ovqatlantirish ko‘nikmalarini shakllantirish;
taomlarni tayyorlashda, oziq-ovqat mahsulotlarini qabul qilish hamda saqlashda sanitariya qoidalari, normalari va gigiyena normativlariga qat’iy rioya qilish. 
Maktabgacha ta’lim tashkilotlarida sog‘lom ovqatlantirishni tashkil etishga qo‘yiladigan asosiy talablar: 
tarbiyalanuvchilarni sog‘lom ovqatlantirishni autsorsing korxonalari jalb qilinmagan hollarda bevosita maktabgacha ta’lim tashkilotlari tomonidan tashkil etish;
tarbiyalanuvchilarni sog‘lom ovqatlantirishni sanitariya-gigiyena tadbirlari va epidemiyaga qarshi tadbirlar bajarilishiga qat’iy rioya qilgan holda tashkil etish;
oshpazlar tomonidan taom tayyorlash jarayonida texnologiya va texnika xavfsizligi qoidalariga amal qilinishi;
taom tayyorlash, oziq-ovqat mahsulotlarini sifatli qabul qilish, saqlash uchun zarur sharoitlar yaratish;
taomnomaga muvofiq mahsulotlar to‘liq yetkazilishi va sarflanishini ta’minlash choralarini ko‘rish;
oshpazlarning har uch yilda bir marta malaka oshirishi, tibbiy ko‘rikdan o‘tgan holda ishga qo‘yilishi.
Tarbiyalanuvchilarni sog‘lom ovqatlantirishni tashkil etish uchun tegishli tuman (shahar) hokimlari, tuman (shahar) maktabgacha ta’lim bo‘limlari mudirlari hamda maktabgacha ta’lim tashkilotlari direktorlari mas’ul hisoblanadi.
O‘zbekiston Respublikasida bolalarni sog‘lom ovqatlantirishni ta’minlash bir qator qonunlar, qarorlar va nizomlar asosida yo‘lga qo‘yilgan. Asosiy hujjatlar quyidagilardir:
- Davlat maktabgacha ta’lim tashkilotlarida sog’lom ovqatlantirish tartibini takomillashtirish chora-tadbirlari to’g’risida (2025-yil 6-yanvar 1-sonli qarori)
- O‘zbekiston Respublikasi Konstitutsiyasi
- “Maktabgacha ta’lim va tarbiya to‘g‘risida”gi Qonun (2019-yil 16-dekabr)
- Davlat maktabgacha ta’lim tashkilotlarida sog‘lom ovqatlantirishni tashkil etish tartibi to‘g‘risidagi Nizom
- Sog‘liqni saqlash va Maktabgacha ta’lim vazirliklari qo‘shma buyruqlari
- SanPiN — Oʻzbekiston Respublikasi maktabgacha taʼlim tashkilotlarida tarbiyalanayotgan bolalarni xavfsiz va sifatli ovqatlanishini tashkil etilishiga oid gigiyenik talablar 
Bolalar uchun tayyorlanadigan ovqatlar quyidagi tamoyillarga asoslanadi:
- Balanslangan tarkib
- Gigiyenik talablar
- Qayta ishlov sifati
- Ovqatlanish rejimi. Har bir yosh guruhi uchun kaloriyalilik va porsiya miqdori alohida belgilangan bo‘lib, menyular haftalik tarzda tibbiy xodim tomonidan tasdiqlanadi.
Maktabgacha ta’lim tashkilotida bolalarni ovqatlantirish bo‘yicha quyidagi hujjatlar yuritiladi:
1. Oziq-ovqat mahsulotlarini qabul qilish jurnali
2. Ovqatlanish menyusi
3. Ovqatlanish hisob-kitob daftari
4. Mahsulotlarni saqlash nazorat jurnali
5. Sanitariya holatini qayd etish daftari
6. Ovqat namunalarini saqlash jurnali.
Tarbiyachi — bolalarning ovqatlanish madaniyatini shakllantiradi.
Tibbiy hamshira — ovqat sifati va gigiyena nazoratini olib boradi.
 Oshpaz — ovqat tayyorlash texnologiyasiga javobgar.
Rahbar — barcha jarayonlarning qonunchilikka muvofiq amalga oshirilishini ta’minlaydi.
Kunlik taomnomalar Maktabgacha ta’lim vazirligi tomonidan tuzilib, tasdiqlangan hamda Sanitariya-epidemiologik osoyishtalik va jamoat salomatligi xizmati bilan kelishilgan namunaviy, mavsumiy taomnomalar asosida tuziladi;
Taomnoma joriy kundagi tarbiyalanuvchilar sonidan kelib chiqib, keyingi ish kuni uchun soat 16.00 ga qadar hamshira tomonidan maktabgacha ta’lim tashkiloti oshpazi va xo‘jalik mudiri ishtirokida tuziladi; 
Taomnoma asosida keyingi kun uchun oziq-ovqat mahsulotlari xo‘jalik mudiri tomonidan hamshira yoki navbatchi tarbiyachi ishtirokida ish kuni yakunlangunga qadar oshxonaga beriladi;
Taomnoma bir kun oldingi tarbiyalanuvchilar soniga mutanosib ravishda har bir tarbiyalanuvchi uchun bir kunlik o‘rtacha sarflanadigan oziq-ovqat mahsulotlari miqdori va ularning qiymati chiqarilgan holda ikki nusxada tuziladi;
Joriy kunda ertalab soat 9.00 ga qadar maktabgacha ta’lim tashkilotiga kelgan tarbiyalanuvchilar soni taomnomada nazarda tutilgan tarbiyalanuvchilar sonidan 10 nafar va undan ko‘p bo‘lsa, guruh tarbiyachilarining tarbiyalanuvchilar soni to‘g‘risidagi bildirishnomalari asosida taomnomaga o‘zgartirish kiritilishi to‘g‘risida dalolatnoma tuziladi va sanitariya normalari, qoidalari va gigiyena normativlarida belgilangan tartibda mahsulotlar omborga qaytariladi yoki qo‘shimcha ajratiladi; 
Taomnoma sanitariya qoidalari, normalari va gigiyena normativlari asosida to‘g‘ri tuzilganligi hamshira va maktabgacha ta’lim tashkiloti direktori tomonidan imzo bilan tasdiqlanadi;
Taomnomaning bitta nusxasi hamshiraga, ikkinchi nusxasi oshxonaga foydalanish uchun beriladi;
Kunlik tayyorlanadigan taom turlari va bir tarbiyalanuvchi uchun taom miqdori maxsus ovqat tarqatish joyiga yozib qo‘yiladi;
Tarbiyalanuvchilar uchun taomlar ovqatlanish texnologiyasi qoidalariga amal qilgan holda tayyorlanadi, saqlanadi va tarqatiladi.
Kunlik taomnomalar tuzishda bir nafar tarbiyalanuvchiga sarflanadigan oziq-ovqat mahsulotlarining kunlik miqdori sanitariya normalari, qoidalari va gigiyena normativlari asosida belgilanishi talab etiladi.
Maktabgacha ta’lim tashkilotidagi qisqa muddatli guruhlar uchun taomnoma alohida tuziladi va tashkilot direktori tomonidan tasdiqlanadi.
Bolalarni sog‘lom ovqatlantirishni nazorat qilish ikki bosqichda amalga oshiriladi:
1. Ichki nazorat — tashkilot rahbari, tibbiy hamshira va oziq-ovqat bloki tomonidan. (Brakeraj komissiyasi)
[bookmark: _GoBack]2. Tashqi nazorat — sanitariya-epidemiologiya markazi va tuman bo‘limlari tomonidan. (Monitoring guruhi)
Maktabgacha ta’lim tashkilotlarida bolalarni sog‘lom ovqatlantirish — bu butun jamoaning mas’uliyatidir. Har bir xodim me’yoriy-huquqiy hujjatlar talablarini chuqur bilishi va amalda qo‘llashi zarur. 

Nazorat uchun savollar
1. Maktabgacha ta’limda sog‘lom ovqatlantirishni tartibga soluvchi asosiy hujjatlarni sanang.
2. Ovqatlanish jurnallari qanday maqsadda yuritiladi?
3. So’glom ovqatlanishni tashkil etish tartibi qanday?
4. Oziq-ovqat mahsulotlarini saqlashda nimalarga e’tibor berish lozim?
5. Bolalar uchun menyu tuzishda yosh xususiyatlari qanday inobatga olinadi?
